† Mundi terminum appropinquantem ruinis crebrescentibus jam certe signa que evangelicus sermo predixit, manifestantur. Idcirco ego Durannus, pavens illud tremendi examen judicii, diem qui venturus est, velud clibanus ardens recipiens unusquisque prout gessit sive bonum sive malum, et reminiscens benignam vocem illam Domini dicentis: date helemosinam et omnia munda sunt vobis; et iterum sancta scriptura alio loco dicit: sicut aqua extinguit ignem, ita helemosina extinguit peccatum; ideo, cupiens illa incogitabilia evadere tormenta que apud inferos preparata sunt impiis, propterea dono aliquid ex rebus hereditatis mee Domino Deo et beato Marcello domino meo suisque monachis, pro anime mee remedio, seu patris ac matris mee bolitione, terminum alodium juris mei qui est situm in pago Cabilonense, et in fine Albiniaco, in loco qui vocatur Admaverba, cum vinea integra. Terminatur autem ipsa vinea de subteriori fronte via publica, de superiori vero fronte terra Sancti Marcelli, de ambis quoque lateribus alodum servorum Sancti Marcelli terminare videntur; videtur denique extindere in longitudine ipsa vinea perticarum XXXII et pedes IIII, et in latitudine de subteriori perticarum decem et de superiori fronte perticarum septem. Infra istas terminationes et perticationes, sicut hic insertum est, cum omni subintegritate, et absque alicujus calumpnia vel contradictione, dono et trado ego predictus Durannus Domino Deo et beato Marcello domino meo suisque monachis, tali interposita ratione ut, quamdiu Dei miseratione vitales abuero aures, teneam et possideam et singulis revolventibus annis, investiturie loco, dimidium modium ipsis rectoribus Sancti Marcelli persolvam ex musto, et corpus meum in cimiterio Domini mei recipiant loco, atque ex illo die et hora eandem vineam teneant et possideant, atque disponant per secula cuncta. Si quis autem heredum meorum, aut in presenti aut in futuro, aliquid inclamare presumpserit, non valeat adimplere quod repetit, sed coactus judiciaria potestate, fisco comitale persolvat argenti libras centum. Et ut carta donationis a me facta firma et stabilis permaneat, manibus propriis eam subter firmavi et parentibus et amicis meis firmare rogavi. Actum in atrio Sancti Marcelli. S. Duranni qui hanc cartam donationis fieri et firmare rogavit. S. Rainaldi. S. Constantini.